Document ID: 32008D0709

ODLOČBA KOMISIJE
z dne 11. marca 2008
o državni pomoči Belgije za Volvo Cars Gent (C 35/2007 (ex N 256/07))
(notificirano pod dokumentarno številko C(2008) 832)
(Besedili v nizozemskem in francoskem jeziku sta edini verodostojni)
(Besedilo velja za EGP)
(2008/709/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti in zlasti prvega pododstavka člena 88(2) Pogodbe,
ob upoštevanju Sporazuma o Evropskem gospodarskem prostoru in zlasti člena 62(1)(a) Sporazuma,
po pozivu vsem zainteresiranim strankam, naj predložijo svoje pripombe v skladu z navedenimi členi (1),
ob upoštevanju naslednjega:
I. POSTOPEK
(1)
Komisija je bila o načrtovani pomoči za usposabljanje za obrat, ki sestavlja vozila Volvo v Gentu (Volvo Cars Gent, v nadaljevanju „VCG“), uradno obveščena z dopisom z dne 4. maja 2007. Sestanek s službami Komisije je potekal 31. maja 2007 . Belgija je po tem sestanku predložila dodatne informacije z dopisom z dne 6. julija 2007.
(2)
Komisija je z dopisom z dne 12. septembra 2007 obvestila Belgijo, da bo v zvezi s priglašeno pomočjo sprožila postopek na podlagi člena 88(2) Pogodbe ES („odločitev o sprožitvi postopka“).
(3)
Odločitev o sprožitvi postopka je bila objavljena v Uradnem listu Evropske unije (2). Komisija je pozvala zainteresirane stranke, naj predložijo svoje pripombe. Komisija ni prejela pripomb zainteresiranih strank.
(4)
Belgija je odgovorila na odločitev o sprožitvi postopka z dopisom z dne 15. oktobra 2007. Sestanek med belgijskimi organi, prejemnikom pomoči in Komisijo je potekal 23. oktobra 2007. Na sestanku je bila Komisiji predložena dokumentacija. Belgija je predložila dodatne informacije z dopisom z dne 23. novembra 2007. Komisija je z dopisom z dne 21. decembra 2007 zahtevala pojasnilo, na kar je Belgija odgovorila z dopisi z dne 8. januarja, 15. januarja in 16. januarja 2008.
II. OPIS PROJEKTA, KAKOR JE BIL PRIGLAŠEN 4. MAJA 2007
(5)
Prejemnik pomoči bi bilo podjetje VCG. To podjetje je od leta 1999 del družbe Ford Motor Company („FMC“) in zaposluje 5 000 ljudi. Podprti program usposabljanja poteka med septembrom 2006 in septembrom 2009 ter je delno povezan z uvedbo nove proizvodne platforme - evropske platforme EUCD - ki je standard znotraj družbe FCM za proizvodnjo vozil srednje velikosti (segmenta C in D avtomobilskega trga). Uvedba te nove platforme bo pomenila naložbo v opredmetena sredstva v višini 26,3 milijona EUR. V obratu bodo tako poleg modelov vozil Volvo lahko izdelovali tudi modele Ford in Jaguar. Večja prilagodljivost obrata bo tako prispevala k utrditvi dejavnosti podjetja Ford v Gentu in bo v mestu zagotavljala delovna mesta.
(6)
V priglasitvi z dne 4. maja 2007 je navedeno, da stroški za usposabljanje znašajo približno 37 milijonov EUR. Ker Uredba Komisije (ES) št. 68/2001 z dne 12. januarja 2001 o uporabi členov 87 in 88 Pogodbe ES pri pomoči za usposabljanje (3) omejuje upravičeni del stroškov za plače oseb, ki se usposabljajo, na znesek, ki ustreza vsoti vseh drugih upravičenih stroškov, so bili upravičeni stroški, ki jih je priglasila Belgija, omejeni na 19 milijonov EUR. Ker Gent ni v območju, ki prejema pomoč, je največja intenzivnost pomoči 50 % za splošno usposabljanje in 25 % za posebno usposabljanje. Kot je razvidno iz priglasitve z dne 4. maja 2007, namerava flamska regija (Vlaams Gewest) dodeliti 6 018 558,91 EUR kot „ad hoc“ pomoč.
(7)
V priglasitvi z dne 4. maja 2007 je pomoč za usposabljanje razdeljena na pet delov, pri čemer je obseg zadnjih dveh omejen:
-
Del 1: okrepitev delovne sile (upravičeni stroški 4,3 milijona EUR, pri čemer je 3,1 milijona EUR namenjenega splošnemu usposabljanju (4) in 1,2 milijona EUR posebnemu usposabljanju, ter pomoč v višini 1,8 milijona EUR). Ta del je namenjen zagotavljanju, da imajo delavci podjetja VCG zadostno osnovno tehnično znanje. Poglavitne zajete teme so pnevmatika, robotika, programabilni logični krmilniki, elektrika in elektronika, upravljanje stroškov, socialne veščine, tehnike vodenja, karoserija, barvanje ter druga programska oprema, ki se uporablja v avtomobilski industriji.
-
Del 2: tehnično in tehnološko usposabljanje: teoretični del (upravičeni stroški 1,7 milijona EUR za v celoti splošno usposabljanje in pomoč v višini 0,85 milijona EUR). Ta del je namenjen povečanju znanja in spretnosti delavcev na določenih tehničnih in tehnoloških področjih, ki se uporabljajo v okviru platforme. Glavne zajete teme so robotika in roboti za proizvodnjo, programabilni logični krmilniki in merilne tehnike s kamero.
-
Del 3: izvedbeno usposabljanje: praktični del (upravičeni stroški v višini 12,9 milijona EUR za v celoti posebno usposabljanje in pomoč v višini 3,2 milijona EUR). Ta del je namenjen ponazoritvi, kako uporabiti teoretično znanje v specifičnem delovnem okolju in proizvodnem položaju. Cilj je povečati spretnosti, ki jih delavci potrebujejo, da bi uresničili vse zmogljivosti platforme EUCD.
-
Del 4: spremembe, potrebne na področju vodenja in odnosov, da bi čim bolje izkoristili program usposabljanja in na splošno prehod na EUCD (upravičeni stroški 0,2 milijona EUR, v celoti splošno usposabljanje in pomoč v višini 0,1 milijona EUR). Ta del sestoji iz usposabljanja vodilnih delavcev.
-
Del 5: usposabljanje ANDON/DAISSY (upravičeni stroški 0,02 milijona EUR, v celoti splošno usposabljanje, in pomoč v višini 0,01 milijona EUR). Ta del se nanaša na vodenje kakovosti.
(8)
Belgija v priglasitvi navaja, da usposabljanje presega trenutne potrebe podjetja. Potem ko je Komisija zahtevala dodatna pojasnila v zvezi s to trditvijo, je Belgija v dopisu z dne 6. julija 2007 navedla, da bi podjetje VCG izvedlo dela 1 in 4 programa za usposabljanje, tudi če ne bi dobilo pomoči. V nasprotju s tem pa so deli 2, 3 in 5 namenjeni dodatnemu usposabljanju, ki bi ga bilo mogoče uresničiti samo s pomočjo. Belgija pa ni zagotovila natančnejših pojasnil, s katerimi bi podprla te trditve.
III. RAZLOGI ZA SPROŽITEV POSTOPKA
(9)
Komisija je v odločitvi o sprožitvi postopka navedla, da je potreba po pomoči splošno merilo združljivosti. Zlasti v zvezi z združljivostjo na podlagi člena 87(3)(c) Pogodbe ES pomoč ne „pospešuje“ razvoja gospodarskih dejavnosti, če bi podjetje izvedlo dejavnosti, za katere se namenja pomoč, tudi če te pomoči ne bi bilo.
(10)
Kar zadeva program usposabljanja, ki so ga načrtovali v podjetju VCG, je vzbujal pomisleke spodbujevalni učinek ukrepa, saj je moralo podjetje že pri sprejetju odločitve o uvedbi platforme EUCD neizogibno upoštevati tudi stroške usposabljanja, ki je bilo potrebno za izvedbo te poslovne odločitve. V avtomobilski industriji je uvedba nove proizvodne platforme nekaj običajnega, to je potrebno za povečanje prilagodljivosti in produktivnosti, torej za ohranjanje konkurenčnosti. Za učinkovito upravljanje nove platforme je treba delovno silo usposobiti za nove tehnike in delovne metode, ki bodo sprejete. Stroški za usposabljanje, ki ga zahteva nova proizvodna linija, so tako nekaj čisto običajnega za proizvajalce avtomobilov, saj jih je mogoče pripisati zgolj tržni pobudi. Zato obstaja velika verjetnost, da bi podjetje VCG vsekakor organiziralo nekaj teh dejavnosti usposabljanja tudi brez pomoči. Videti je, da se tako vede tudi večina tekmecev v tej panogi. Ker je vsebina delov 2, 3 in 5 programa očitno neposredno povezana z uvedbo nove platforme in se zdi potrebna za njeno upravljanje, Komisija dvomi o trditvah Belgije, da teh delov brez pomoči ne bi bilo mogoče izvesti.
IV. PRIPOMBE ZAINTERESIRANIH STRANK
(11)
Po objavi odločitve o sprožitvi postopka v Uradnem listu ni nobena od zainteresiranih strank predložila pripomb.
V. PRIPOMBE BELGIJE
(12)
Belgija je po sprožitvi postopka precej spremenila svoj prikaz dejstev. Zdaj priznava, da bi precejšen del programa za usposabljanje izvedli tudi brez pomoči, saj so potrebni za upravljanje nove platforme. Kljub temu pa meni, da nekateri deli programa niso povezani z uvajanjem nove platforme, medtem ko so drugi s platformo povezani, vendar pomoč podjetju Volvo Cars Gent omogoča usposabljanje osebja, ki presega stroge okvire tistega, kar je potrebno za upravljanje platforme.
(13)
Belgija se strinja, da se podpora nameni samo za stroške, pri katerih je pomoč potrebna, tako da je precej znižala upravičene stroške, ki naj bi se financirali.
(14)
V spodnji preglednici je podana primerjava med upravičenimi stroški, navedenimi v prvotnem uradnem obvestilu, in stroški, ki jih Belgija namerava podpreti zdaj.
(v milijonih EUR)
Priglasitev z dne 4. maja 2007
Po sprožitvi postopka (5)
Splošno usposabljanje
Posebno usposabljanje
Splošno usposabljanje
Posebno usposabljanje
Del 1
3,1
1,2
3,1
1,2
Del 2
1,7
0,2
Del 3
12,9
6,1
Del 4
0,2
0,1
Del 5
0,02
0,02
Skupaj
4,97
14,12
3,4
7,35
Znesek pomoči
6,02
3,54
(15)
V zvezi z delom 1 Belgija trdi, kakor je bilo že navedeno v priglasitvi z dne 4. maja 2007, da njegova vsebina ni povezana z uvedbo nove proizvodne platforme in da zato ni potrebna za njeno upravljanje. Sestoji iz osnovnega usposabljanja, ki zajema splošne teme in je usmerjeno v povečanje znanja in spretnosti zaposlenih. Po mnenju Belgije je to razvidno že iz vsebine programa. Čeprav sindikati zahtevajo takšno vrsto usposabljanja, ker izboljšuje položaj delavcev na trgu dela, podjetje VCG tega dela programa ne bi izvedlo zaradi vrste razlogov. Prvič, v preteklih letih je bilo organiziranega precej takšnega izobraževanja, saj so zaposlovali veliko novincev, vendar je dotok novih delavcev skoraj usahnil (6), veliko sedanjih delavcev pa je bilo že deležnih podobnega usposabljanja. Drugič, v podjetju so opazili, da jih visoko usposobljeni delavci pogosto zapustijo. Zlasti podjetja v regiji Gent, ki potrebujejo podobne spretnosti, aktivno zaposlujejo delavce podjetja VCG (7). Ker je vsebina zadevnega usposabljanja splošna, se bo povečala verjetnost, da bodo delavci po končanem usposabljanju podjetje zapustili. Nazadnje, na trgu dela je na voljo vse več teh osnovnih spretnosti, saj tehniške šole in VDAB (flamska agencija za zaposlovanje) razvijajo programe, ki zajemajo te vsebine.
(16)
V zvezi z delom 2 Belgija trdi, kakor je bilo že navedeno v priglasitvi z dne 4. maja 2007, da zajema tehniške in tehnološke teme, povezane z novo proizvodno platformo. Trdi, da je večina teh ur usposabljanja potrebna za upravljanje nove platforme in da bi jih zato izvedli v vsakem primeru. Vendar pa del teh programov presega zahteve za upravljanje platforme EUCD (8). Natančneje, podjetje VCG bi s pomočjo zagotovilo več ur usposabljanja, kakor je potrebno, in bi brez dotacije to ekonomsko upravičilo. Belgija je zagotovila podrobne informacije o dodatnih urah usposabljanja, ki bi jih podjetje VCG lahko zagotovilo na račun pomoči (9).
(17)
Belgija v zvezi z delom 3 trdi, kakor je bilo že navedeno v priglasitvi z dne 4. maja 2007, da je vsebina programa v celoti povezana z novo platformo EUCD. Kar zadeva dvome, izražene v odločitvi o sprožitvi postopka, Belgija priznava, da so predvidene ure usposabljanja večinoma potrebne za upravljanje nove platforme in bi jih izvedli tudi brez pomoči. Pojasnjuje pa, da bi podjetje VCG s pomočjo, ki bi jo zagotovili flamski organi, zagotovilo precej več ur usposabljanja. Tako bi se usposabljalo več delavcev, nekaterih programov usposabljanja, ki bi jih zaradi racionalizacije stroškov sicer namenili le izkušenim delavcem, pa bi se lahko udeležili tudi novinci. Usposabljanje na novo zaposlenih delavcev zahteva organizacijo dodatnih programov ter podaljšanje in razširitev obsega drugih programov (10). Poleg tega so možnosti za uspeh omejene, saj novinci še niso dokazali svoje sposobnosti za sprejemanje znanja, podanega na takšnem usposabljanju. Podjetje VCG bi tako zaradi racionalnega upravljanja stroškov to usposabljanje namenilo le bolj izkušenim delavcem, ki so se že udeležili podobnih usposabljanj. Tako bi pomembno skrajšali trajanje usposabljanja in stroške, povezane z njim. Nekatere module bi lahko poenostavili, druge pa popolnoma opustili.
(18)
V zvezi z delom 4 Belgija trdi, kakor je bilo že navedeno v priglasitvi z dne 4. maja 2007, da zadeva vodenje in spreminjanje odnosov, zato je zelo splošno. Navaja, da bi podjetje VCG izvedlo nekaj ur usposabljanja tudi brez pomoči, saj bi tako veliko prispevali k povečanju prilagodljivosti in učinkovitosti delavcev, kar je pomemben prispevek k trajnemu uspehu uvedbe platforme EUCD (11). Vendar prednosti na področju upravljanja, ki bi jih lahko prinesle preostale ure, niso dovolj za upravičenje povezanih stroškov, kar bi pomenilo, da teh preostalih ur brez pomoči ne bi ponudili.
(19)
V zvezi z delom 5 Belgija pojasnjuje, da zadeva seznanjanje z novimi tehnikami vodenja kakovosti. Ti programi niso potrebni za upravljanje platforme in drugih proizvodnih sistemov; organizirali jih bodo samo, če bodo dobili pomoč.
(20)
Po teh spremembah je Belgija uradno obvestila Komisijo, da se strinja s podporo samo tistih dejavnosti usposabljanja, za katere je pomoč potrebna, in da zato namerava dodeliti samo 3,5 milijona EUR namesto prvotno priglašenih 6 milijonov EUR.
VI. OCENA
(21)
Komisija opozarja, da je Belgija po odločitvi o sprožitvi postopka precej spremenila svojo priglasitev. Natančneje, Belgija je v dopisu z dne 16. januarja 2008 potrdila, da namerava dodeliti pomoč za usposabljanje samo v višini 3 538 580,57 EUR namesto 6 018 558,91 EUR, kolikor je bilo predvideno v priglasitvi z dne 4. maja 2007. Nižji znesek pomoči temelji na nižji stopnji upravičenih stroškov, navedeni v dopisu Belgije z dne 15. januarja 2008. Zato bo Komisija v tej odločbi ocenjevala pomoč v višini 3 538 580,57 EUR, ki temelji na nižji stopnji upravičenih stroškov.
(22)
Komisija je v odločitvi o sprožitvi postopka ugotovila, da bi bila dotacija za podjetje VCG državna pomoč v smislu člena 87(1) Pogodbe ES. Belgija tej ugotovitvi ni nasprotovala.
(23)
Komisija je v odločitvi o sprožitvi postopka navedla, da pomoč, ki presega 1 milijon EUR, ni izvzeta na podlagi Uredbe (ES) št. 68/2001 in da jo je zato treba presojati neposredno na podlagi člena 87(3)(c) Pogodbe ES. Vseeno pa se smiselno uporabljajo enaka vodilna načela kakor v Uredbi (ES) št. 68/2001. To zlasti pomeni preverjanje, da so izpolnjeni pogoji za druga uradna izvzetja iz Uredbe. Komisija pa se ni dolžna omejiti samo na preverjanje skladnosti s temi merili.
(24)
Belgija ni nasprotovala zgornjim ugotovitvam, ki še vedno veljajo, saj dotacija, tudi če je znižana, presega 1 milijon EUR.
(25)
Komisija je v odločitvi o sprožitvi postopka navedla, da je vse kazalo, da priglašena pomoč ustreza formalnim merilom, določenim v členu 4 Uredbe (ES) št. 68/2001. Predložen ni bil noben nov element, ki bi lahko omajal to prvotno oceno. Komisija opozarja, da se ta ocena uporablja tudi pri zmanjšani pomoči, saj ta pomoč temelji na delu upravičenih stroškov, ki so bili priglašeni 4. maja 2007 in so v odločitvi o sprožitvi postopka veljali za sprejemljive. Poleg tega Belgija ni spreminjala intenzivnosti pomoči, in sicer 50 % za splošno usposabljanje ter 25 % za posebno usposabljanje.
(26)
Kot je bilo že navedeno, je edini pomislek, izražen v odločitvi o sprožitvi postopka, zadeval potrebnost načrtovane pomoči, zlasti glede delov programa usposabljanja, ki so očitno povezani z novo naložbo (proizvodna platforma EUCD) in se zdijo nujni za njeno upravljanje.
(27)
Kot ugotavlja Komisija, je Belgija sprejela načelo, da je mogoče podpreti samo tiste dejavnosti usposabljanja, ki jih ne bi izvedli brez pomoči.
(28)
Belgija je zaradi uskladitve s tem načelom uvedla razlikovanje med dejavnostmi, ki bi jih podjetje VCG izvedlo tudi brez pomoči, saj so potrebne za upravljanje nove platforme, in dejavnostmi, povezanimi s cilji, „ki jih tržne sile same ne bi omogočile“ (12), ker presegajo to, kar je potrebno, in ker koristi, ki bi jih tako pridobilo podjetje VCG, ne bi bile večje od nastalih stroškov. Komisija je analizirala pojasnila Belgije, ki so povzeta v odstavkih 15 do 19 te odločbe. Skratka, Belgija trdi, da brez pomoči ne bi bili mogoči precejšnji upravičeni stroški, povezani z deloma 1 in 3 programa. Komisija se strinja, da del 1 očitno ni povezan z novo platformo. Torej ni potreben za upravljanje platforme. Ker so te dejavnosti usposabljanja precej splošne in ker več dejavnikov odvrača podjetje VCG od njihove izvedbe, Komisija meni, da jih najverjetneje ne bi izvedli brez pomoči. Pri delu 3 je Komisija izključila stroške za usposabljanje, ki so na podlagi predhodnih opažanj pri podobnih naložbah potrebni za upravljanje nove platforme, in je omejila upravičene stroške na dejavnosti usposabljanja, ki presegajo to, kar je nujno potrebno.
(29)
Komisija torej meni, da je Belgija pravilno opredelila dejavnosti usposabljanja, ki jih ne bi mogli izvesti brez državne podpore. Ker Belgija namerava podpreti samo to vrsto dejavnosti in ne namerava dodeliti pomoči za usposabljanje, ki bi ga podjetje VCG izvedlo v vsakem primeru, Komisija ugotavlja, da pomoč v skladu s pogojem, določenim v uvodni izjavi 10 Uredbe (ES) št. 68/2001, „povečuje rezervoar kvalificirane delovne sile, iz katerega lahko podjetja pritegnejo zaposlene“, in zato v skladu s pogojem, določenim v členu 87(3)(c) Pogodbe ES predstavlja pomoč „za pospeševanje razvoja določenih gospodarskih dejavnosti ali določenih gospodarskih območij“.
VII. SKLEPNA UGOTOVITEV
(30)
Glede na vse navedeno Komisija ugotavlja, da je pomoč združljiva s skupnim trgom -
SPREJELA NASLEDNJO ODLOČBO:
Člen 1
Državna pomoč, ki jo Belgija namerava izvesti za podjetje Volvo Cars Gent in znaša 3 538 580,57 EUR, je združljiva s skupnim trgom.
V skladu s tem se dovoli izvajanje pomoči v znesku 3 538 580,57 EUR.
Člen 2
Ta odločba je naslovljena na Kraljevino Belgijo.
V Bruslju, 11. marca 2008

Labels: 1
19
4
18